Ανακοίνωση της Επιτροπής με βάση τη διαδικασία που προβλέπεται στο άρθρο 4 παράγραφος 1 σημείο α) του κανονισμού (ΕΟΚ) αριθ. 2408/92 του Συμβουλίου

Επιβολή υποχρέωσης παροχής δημόσιας υπηρεσίας για τακτικές αεροπορικές γραμμές εντός της Ιταλίας

(2002/C 119/08)

Κατ' εφαρμογή των διατάξεων του άρθρου 4 παράγραφος 1 σημείο α) του κανονισμού (ΕΟΚ) αριθ. 2408/92 του Συμβουλίου, της 23ης Ιουλίου 1992, σχετικά με την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών, η ιταλική κυβέρνηση, σύμφωνα με τις αποφάσεις που ελήφθησαν κατά τις υπηρεσιακές διασκέψεις στο πλαίσιο της διοικητικής περιφερείας της Σικελίας, αποφάσισε να επιβάλει την υποχρέωση παροχής δημόσιας υπηρεσίας για την εκμετάλλευση τακτικών αεροπορικών γραμμών στις ακόλουθες διαδρομές:

1. Σχετικές διαδρομές:

- Παντελερία-Τράπανι μετ' επιστροφής,

- Λαμπεντούζα-Τράπανι μετ' επιστροφής,

- Παντελερία-Παλέρμο μετ' επιστροφής,

- Λαμπεντούζα-Παλέρμο μετ' επιστροφής,

- Λαμπεντούζα-Κατάνη μετ' επιστροφής,

- Τράπανι-Ρώμη-Μιλάνο μετ' επιστροφής,

- Τράπανι-Μπάρι-Βενετία μετ' επιστροφής,

- Τράπανι-Κατάνη μετ' επιστροφής,

1.1. Σύμφωνα με το άρθρο 9 του κανονισμού (ΕΟΚ) αριθ. 95/93 του Συμβουλίου, της 18ης Ιανουαρίου 1993, σχετικά με τους κοινούς κανόνες κατανομής του διαθέσιμου χρόνου χρήσης (slots) στους κοινοτικούς αερολιμένες, τα αρμόδια όργανα μπορούν να δεσμεύσουν ορισμένους διαθέσιμους χρόνους χρήσης στα πλήρως συντονισμένα και ενδιαφερόμενα αεροδρόμια.

2. Οι υποχρεώσεις παροχής δημόσιας υπηρεσίας είναι οι ακόλουθες:

2.1. Ως προς την ελάχιστη συχνότητα πτήσεων

α) Παντελερία-Τράπανι μετ' επιστροφής:

- τουλάχιστον δύο πτήσεις μετάβασης και δύο επιστροφής από την 1η Οκτωβρίου έως την 31η Μαΐου, και τρεις μετάβασης και τρεις επιστροφής από την 1η Ιουνίου έως την 30ή Σεπτεμβρίου, καθώς και κατά τη διάρκεια των εορτών του Πάσχα και των Χριστουγέννων·

β) Λαμπεντούζα-Τράπανι μετ' επιστροφής:

- τουλάχιστον μία πτήση μετάβασης και μία επιστροφής από την 1η Οκτωβρίου έως την 31η Μαΐου, και δύο πτήσεις μετάβασης και δύο επιστροφής από την 1η Ιουνίου έως την 30ή Σεπτεμβρίου·

γ) Παντελερία-Παλέρμο μετ' επιστροφής:

- τουλάχιστον δύο πτήσεις μετάβασης και δύο επιστροφής καθ' όλο το έτος·

δ) Λαμπεντούζα-Παλέρμο μετ' επιστροφής:

- τουλάχιστον δύο πτήσεις μετάβασης και δύο επιστροφής από την 1η Οκτωβρίου έως την 31η Μαΐου, και τρεις πτήσεις μετάβασης και τρεις επιστροφής από την 1η Ιουνίου έως την 30ή Σεπτεμβρίου·

ε) Λαμπεντούζα-Κατάνη μετ' επιστροφής:

- τουλάχιστον μία πτήση μετάβασης και μία επιστροφής καθ' όλο το έτος·

στ) Τράπανι-Ρώμη-Μιλάνο μετ' επιστροφής:

- τουλάχιστον δύο πτήσεις μετάβασης και δύο επιστροφής από τη 16η Σεπτεμβρίου έως τη 14η Ιουνίου, και τρεις πτήσεις μετάβασης και τρεις επιστροφής από τη 15η Ιουνίου έως τη 15η Σεπτεμβρίου·

ζ) Τράπανι-Μπάρι-Βενετία μετ' επιστροφής:

- τουλάχιστον μία πτήση μετάβασης και μία επιστροφής καθ' όλο το έτος·

η) Τράπανι-Κατάνη μετ' επιστροφής:

- τουλάχιστον μία πτήση μετάβασης και μία επιστροφής καθ' όλο το έτος.

2.2. Ως προς τα ωράρια των πτήσεων

Για τα δρομολόγια Παντελερία-Τράπανι μετ' επιστροφής, Παντελερία-Παλέρμο μετ' επιστροφής, Λαμπεντούζα-Παλέρμο μετ' επιστροφής, Τράπανι-Λαμπεντούζα μετ' επιστροφής, Τράπανι-Ρώμη-Μιλάνο μετ' επιστροφής, Τράπανι-Μπάρι-Βενετία μετ' επιστροφής, στα ωράρια των πτήσεων πρέπει να προβλέπεται μία πρωϊνή πτήση μετάβασης (6.00-9.00) και μία εσπερινή πτήση επιστροφής (18.00-21.00), ώστε να παρέχεται η δυνατότητα σε επιβάτες που ταξιδεύουν για επαγγελματικούς λόγους να μεταβούν και να επιστρέψουν αυθημερόν, εκτός εάν τίθενται περιορισμοί λειτουργίας του αεροδρομίου.

Για τα υπόλοιπα δρομολόγια, Τράπανι-Κατάνη μετ' επιστροφής και Λαμπεντούζα-Κατάνη μετ' επιστροφής, πρέπει να προβλέπονται ωράρια πτήσεων που να επιτρέπουν ανταποκρίσεις με το δίκτυο των εθνικών και διεθνών αερογραμμών που είναι προγραμματισμένες από το αεροδρόμιο της Κατάνης.

2.3. Ως προς τα χρησιμοποιούμενα αεροσκάφη ή την προσφερόμενη χωρητικότητα

Τα χρησιμοποιούμενα αεροσκάφη στις εγγυημένες χρονικές ζώνες πρέπει να παρέχουν ελάχιστη χωρητικότητα 100 θέσεων στις γραμμές Τράπανι-Ρώμη-Μιλάνο και Τράπανι-Μπάρι-Βενετία και 40 θέσεων για τις λοιπές γραμμές. Ειδάλλως, είναι δυνατή η χρήση αεροσκαφών διαφορετικής χωρητικότητας με την προϋπόθεση όμως ότι στις εγγυημένες χρονικές ζώνες εξασφαλίζεται ισοδύναμη ετήσια χωρητικότητα με αντίστοιχη συχνότητα εκτέλεσης των πτήσεων.

2.4. Ως προς τους ναύλους

Οι μέγιστοι ισχύοντες ναύλοι σε κάθε δρομολόγιο, χωρίς ΦΠΑ και τέλη αεροδρομίου, είναι οι ακόλουθοι:

- Παντελερία-Τράπανι μετ' επιστροφής 15,49 ευρώ,

- Λαμπεντούζα-Τράπανι μετ' επιστροφής 18,08 ευρώ,

- Παντελερία-Παλέρμο μετ' επιστροφής 18,08 ευρώ,

- Λαμπεντούζα-Παλέρμο μετ' επιστροφής 20,66 ευρώ,

- Λαμπεντούζα-Κατάνη μετ' επιστροφής 18,08 ευρώ,

- Τράπανι-Μιλάνο μετ' επιστροφής (μέσω Ρώμης) 56,81 ευρώ,

- Τράπανι-Βενετία μετ' επιστροφής (μέσω Μπάρι) 56,81 ευρώ,

- Τράπανι-Ρώμη μετ' επιστροφής 38,73 ευρώ,

- Τράπανι-Μπάρι μετ' επιστροφής 36,15 ευρώ,

- Τράπανι-Κατάνη μετ' επιστροφής 18,08 ευρώ,

Δεν εφαρμόζεται περιορισμός σε ναύλους για την πώληση ενδεχόμενων διαθέσιμων θέσεων στα τμήματα διαδρομής Ρώμη-Μιλάνο μετ' επιστροφής και Μπάρι-Βενετία μετ' επιστροφής.

Τα αρμόδια όργανα προβαίνουν κάθε έτος σε προσαρμογή των μέγιστων ναύλων αντίστοιχα με το ποσοστό του πληθωρισμού κατά το προηγούμενο έτος, υπολογιζόμενο βάσει του γενικού δείκτη τιμών καταναλωτή (ISTAT).

Σε περίπτωση κατά την οποία διαπιστώνεται στο μέσο όρο κάθε εξαμήνου διακύμανση της ισοτιμίας μεταξύ ευρώ και δολαρίου ΗΠΑ ή/και του κόστους των καυσίμων σε ποσοστό που υπερβαίνει το 5 %, οι ναύλοι πρέπει να τροποποιούνται ανάλογα με την καταγραφόμενη απόκλιση.

Στην ενδεχόμενη προσαρμογή των ναύλων προβαίνει ανά εξάμηνο ο υπουργός Υποδομών και Μεταφορών, σε συνεννόηση με τον πρόεδρο της διοικητικής περιφέρειας της Σικελίας, με βάση έρευνα που διεξάγει ισομερής τεχνική επιτροπή αποτελούμενη από έναν εκπρόσωπο διοριζόμενο από την ENAC και έναν εκπρόσωπο διοριζόμενο από την περιφέρεια της Σικελίας, ο οποίος επικοινωνεί με τους αερομεταφορείς των εν λόγω γραμμών.

Η ενδεχόμενη αναπροσαρμογή ισχύει από το επόμενο εξάμηνο.

Το μέτρο της αναπροσαρμογής κοινοποιείται σε όλους τους αερομεταφορείς που εκμεταλλεύονται τις γραμμές αυτές, καθώς και στην Ευρωπαϊκή Επιτροπή, για δημοσίευση στην Επίσημη Εφημερίδα των Ευρωπαϊκών Κοινοτήτων.

2.5. Ως προς τη συνέχεια προσφοράς των πτήσεων

Εκτός περιπτώσεων ανωτέρας βίας, ο αριθμός των πτήσεων που ακυρώνονται για λόγους που μπορούν να αποδοθούν άμεσα στον μεταφορέα δεν επιτρέπεται να υπερβαίνει, ανά αεροναυτική περίοδο της IATA, το 1 % του αριθμού των προγραμματισμένων πτήσεων.

Ο αερομεταφορέας πρέπει να εγγυάται την εκτέλεση των δρομολογίων για τουλάχιστον δώδεκα συνεχόμενους μήνες και δεν δύναται να διακόψει την εκτέλεσή τους χωρίς προειδοποίηση έξι μηνών.

3. Ανακοινώνεται στους κοινοτικούς αερομεταφορείς ότι η μη τήρηση των παραπάνω υποχρεώσεων παροχής υπηρεσίας στην εκμετάλλευση των εν λόγω γραμμών μπορεί να συνεπάγεται διοικητικές ή/και νομικές κυρώσεις.